b"\n_START_ARTICLE_\nChang'e 3\n_START_PARAGRAPH_\nChang'e 3 (kinesisk: \xe5\xab\xa6\xe5\xa8\xa5\xe4\xb8\x89\xe5\x8f\xb7; pinyin: Ch\xc3\xa1ng'\xc3\xa9 S\xc4\x81nh\xc3\xa0o) er et m\xc3\xa5neutforskningsoppdrag som opereres av Kinas nasjonale romadministrasjon og best\xc3\xa5r av et robotisk landingsfart\xc3\xb8y og en rover. Chang'e 3 ble skutt opp 1. desember 2013 fra Xichang satellittutskytningssenter i Sichuan, som en del av den andre fasen av Kinas m\xc3\xa5neutforskningsprogram._NEWLINE_Romfart\xc3\xb8yet er oppkalt etter Chang'e, den kinesiske m\xc3\xa5negudinna, og er etterf\xc3\xb8lgeren til Chang'e 1 og Chang'e 2, som begge gikk i bane rundt m\xc3\xa5nen. M\xc3\xa5neroveren har f\xc3\xa5tt navnet Yutu, eller \xc2\xabJadekaninen\xc2\xbb, et navn som ble stemt fram p\xc3\xa5 internett og kommer fra en kinesisk myte om en hvit kanin som holder til p\xc3\xa5 m\xc3\xa5nen._NEWLINE_Da fart\xc3\xb8yet landet 14. desember, ble det Kinas f\xc3\xb8rste m\xc3\xa5nerover og det f\xc3\xb8rste romfart\xc3\xb8yet p\xc3\xa5 37 \xc3\xa5r som utf\xc3\xb8rte ei myk landing p\xc3\xa5 m\xc3\xa5nen, siden det sovjetiske Luna 24-oppdraget i 1976. Oppdraget skal p\xc3\xa5g\xc3\xa5 i tre m\xc3\xa5neder._NEWLINE_Roveren rullet ut p\xc3\xa5 m\xc3\xa5nen helt i utkanten av det planlagte landingsomr\xc3\xa5det, men dette omr\xc3\xa5det i Mare Imbrium er etter alt \xc3\xa5 d\xc3\xb8mme mer interessant enn det opprinnelig p\xc3\xa5tenkte (Sinus Iridum) - det kan berike kunnskapen om m\xc3\xa5nens geologiske historie enda mer. Chang'e 3 landet i ytterste nordre rand av en rekke gamle lavaomr\xc3\xa5der. Det lave antallet krater i omr\xc3\xa5det tilsier at dette er et geologisk relativt ungt omr\xc3\xa5de i m\xc3\xa5nehistorien. Selv om det er uklart n\xc3\xa5r den vulkansk aktive perioden kom til sin avslutning, kan man v\xc3\xa6re rimelig trygg p\xc3\xa5 at utbruddene ikke begynte f\xc3\xb8r s\xc3\xa5 sent som for 3,9 milliarder \xc3\xa5r siden. I Mare Imbrium kan det synes som om lavaen er mellom en og 2,5 milliarder \xc3\xa5r gammel. Dermed er m\xc3\xa5neoverflaten vesentlig yngre her enn de omr\xc3\xa5dene man tidligere har hentet ned m\xc3\xa5nesteiner fra._NEWLINE_Yutu kan dermed st\xc3\xa5 for viktige oppdagelser om den geologiske aktivitet p\xc3\xa5 m\xc3\xa5nen, ved at data fra funnene kan muliggj\xc3\xb8re en rekonstruksjon av den vulkanske stratigrafi p\xc3\xa5 denne delen av m\xc3\xa5nen. Kanskje kan man da ogs\xc3\xa5 gj\xc3\xb8re seg opp en oppfatning om naturresssurser som kunne v\xc3\xa6re av interesse p\xc3\xa5 jorden."